Rayat enda milih chalun GPS rugi
TERIMA KASIH… Datuk Francis Harden Hollis nerima pemeri ari pengari Biro Indu maya Pengerami Bejadi BalaiRaya Rumah Denis Thomas, Kampung Liu C, Bayai, Sri Aman empai lama ke udah. SRI AMAN: Rayat ke milih chalun ukai ari Gabungan Parti Sarawak (GPS) maya Pengawa Bepilih Besai Nengeri Ke-12 (PRN-12) ba sitak menua diri empu maya bulan Disember ke udah tau dikumbai rugi. Kebuah baka nya laban GPS agi megai Perintah Sarawak pengudah PRN-12 sereta semina nyediaka agih ngagai pengari rayat diri empu, ku Sapit Menteri Pelajar, Inovasyen enggau Pemansang Pengelandik, Datuk Francis Harden Hollis. “Genap iku Kaban Kunsil Nengeri (ADUN) GPS bisi pengelebih ba timpuh lima taun laban diberi agih dikena neruska projek pemansang ba sitak menua sida empu. “Taja pia, ADUN ukai ari GPS nadai agih dikena neruska pemansang. Nya ngasuh rayat ke milih sida iya maya PRN-12 pesap-pesap aja lebuh meda sitak DUN GPS bukai terus sereta seruran ngasaika pemansang,” ku iya. Iya ti mega ADUN Simanggang mansutka jaku munyi nya maya Pengerami Bejadi  Balai Raya Rumah Denis Thomas, Kampung Liu C, Bayai empai lama ke udah. Lebuh bejaku maya pengerami nya Harden madahka, genap iku ADUN GPS diberi agih penyampau RM5 juta setaun dikena ngemujurka projek ngena agih Program Transformasyen Menua Pesisir (RTP) ba sitak menua diri empu. “Kelimpah ari nya kami mega diberi agih penyampau RM2 juta setaun ungkup Projek Mit Menua Pesisir (MRP), RM1 juta ungkup Projek Ngaduka Rumah Seranta Sarawak (PPRMS) sereta RM1 juta unngkup Program Tabung Fasilitasyen Betanam Betupi (AFF). “Nya kebuah pengelebih ke bisi diasaika rayat nemu ngena chara demokrasi dikena ngemajuka diri empu, tang meri penusah ngagai sida ke enggai nyukung GPS ketegal deka nukar perintah,” ku iya. Sama bisi enggau maya pengerai nya Sapit Residen Bagi Menua Sri Aman Elvis Didit, Penghulu Bailey Gamang, Penghulu Mingging Sigan, Penghulu Andar Suntai, Raban Kunsil Pelilih Sri Aman iya nya Kaunsilor Denneil Saweng enggau Kunsilor Gerunsen Nyelang sereta bala tuai raban bansa. Harden maya pengerami nya madahka agih penyampau RM5,000 diberi ngagai Kampung Liu C dikena meli atap rumah sereta RM5,000 agi diberi ngagai Biro Indu genturung pendiau nya. Maya pengerami nya iya mega ngemendarka agih MRP penyampau RM5,000 diberi ngagai Komiti Pemaju enggau Pengelikun Genturung Pendiau (JKKK) Rumah Denis Thomas, Kampung Liu C dikena meli atap rumah sereta RM5,000.00 agi diberi ngagai Biro Indu dikena meli perengka dapur. Dulu ari nya Balai Raya Rumah Denis Thomas, Kampung Liu C digaga ngena ungkus  RM50,000 ke diberi Kaban Parlimen Barisan Nasional (BN) maya nya suba tang diketuka laban kontraktor enda ulih nyatup pengawa nya. Taja pia, projek ngaga balai raya nya disambung Harden baru pengudah iya meri agih ari RTP DUN Simanggang dikena nentu fasiliti ke baka nya tembu digaga ba taun 2021. 
See author's posts
